CELEX: 52014PC0226
Language: lv
Date: 2014-06-11
Title: Priekšlikums PADOMES LĒMUMS, ar ko nosaka Reģionu komitejas sastāvu

|
			
		
		
		52014PC0226
		
			Priekšlikums PADOMES LĒMUMS, ar ko nosaka Reģionu komitejas sastāvu /* COM/2014/0226 final - 2014/0128 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Līguma par Eiropas Savienības
darbību (LESD) 305. pantā ir noteikts, ka Reģionu komitejas
(turpmāk "Komiteja") locekļu skaits nepārsniedz 350. 
Līdz Lisabonas līguma
spēkā stāšanās dienai Komitejas sastāvs tika noteikts
Līgumos. Tāpēc LESD 305. panta otrajā daļā
ir noteikts, ka Padome vienprātīgi pēc Komisijas priekšlikuma
pieņem lēmumu, nosakot Komitejas sastāvu. 
Ar Protokola par pārejas noteikumiem
(36. protokols) 8. pantu tiek saglabāts tāds Komitejas sastāvs,
kāds bija iepriekš noteikts ar EK līguma 263. pantu
"Kamēr nav stājies spēkā Līgumā par Eiropas
Savienības darbību 305. punktā minētais lēmums".
No 2013. gada 1. jūlija Komitejas sastāvs tika pielāgots ar Akta
par Horvātijas Republikas pievienošanās nosacījumiem
24. panta 1. punktu. Akta 24. panta 2. punktā ir
noteikts, ka Komiteju uz laiku paplašina līdz 353 locekļiem,
ņemot vērā Horvātijas pievienošanos, laikposmam no
pievienošanās dienas līdz tā amata pilnvaru termiņa
beigām, kura laikā Horvātija pievienojas Savienībai, vai
līdz LESD 305. panta otrajā daļā minētā
lēmuma spēkā stāšanās dienai atkarībā no
tā, kurš termiņš ir agrāk". 
Komitejas pašreizējais pilnvaru laiks
beigsies 2015. gada 31. janvārī. Tāpēc ir
nepieciešams, lai Padome pieņemtu lēmumu par Komitejas sastāvu
pirms tā uzsāks Reģionu komitejas atjaunošanas procedūru
laika posmam no 2015. līdz 2020. gadam. 
Ir jāatgādina, ka LESD
300. panta 5. punktā ir noteikts, ka noteikumus, kas
reglamentē padomdevēju struktūru sastāvu, "Padome
regulāri pārskata, ņemot vērā ekonomiskās,
sociālās un demogrāfiskās pārmaiņas
Savienībā. 
 Padome, pamatojoties uz Komisijas ierosinājumu, šajā
nolūkā pieņem lēmumus". 
2.           APSPRIEŠANĀS AR
IEINTERESĒTAJĀM PERSONĀM REZULTĀTI
Reģionu komiteja 2010. gada 6.
oktobrī pieņēma ieteikumus Eiropas Komisijai un Padomei par
Eiropas Savienības Reģionu komitejas turpmāko sastāvu[1]. Tiek ieteikta
pastāvīga sistēma, ko īsteno "ar vienkārša vietu
skaita pārdales modeļa palīdzību. Sākot ar
mazākajām delegācijām, delegācijas atsakās no
vienas vietas, līdz atbrīvojas pēc attiecīgās
paplašināšanās kārtas vajadzīgais vietu skaits.
Nākamajā paplašināšanās kārtā atteikšanās no
vietām jāsāk ar delegāciju, kas sarakstā ir
nākamā pēc kārtas. Samazinot vietu skaitu,
jānodrošina, lai katrai delegācijai būtu vismaz piecas vietas.
Tādējādi tiktu nodrošināta delegāciju
savstarpējā proporcionalitāte, plurālisms un
solidaritāte".
Komiteja arī "uzskata, ka
saskaņā ar minētajiem principiem būtu jānosaka
minimālais locekļu skaits, proti, 5 locekļi dalībvalstij ar
vismazāko iedzīvotāju skaitu un maksimālais locekļu
skaits, proti, 24 locekļi dalībvalstij ar vislielāko
iedzīvotāju skaitu".
Komisija apsvēra arī vairākus
viedokļus, ko tai izteica dalībvalstis, kuras vēlējās
noteikt augstāku vietu skaitu dalībvalstīm ar vislielāko
iedzīvotāju skaitu, kā arī uzskatus, kas dokumentēti
2002.–2003. gada Eiropas Konvencijas protokolos un iesniegumos.
Turklāt pēc Starpvaldību
konferences, kurā tika pieņemts Lisabonas līguma teksts, nav
bijušas tādas ekonomiska, sociāla un demogrāfiska rakstura
izmaiņas, kas pamatotu nozīmīgas izmaiņas Komitejas
sastāvā. Tāpēc šā priekšlikuma joma skar tikai
Komitejas locekļu skaita noteikšanu katrai dalībvalstij.
3.           PRIEKŠLIKUMA JURIDISKIE
ASPEKTI
3.1.        Juridiskais pamats
Priekšlikuma pamatā ir LESD
305. panta otrā daļa, kurā paredzēts, ka Padome
vienprātīgi pieņem lēmumu, nosakot Komitejas sastāvu. 
3.2.        Priekšlikuma skaidrojums
Pēc Horvātijas pievienošanās
nav iespējams saglabāt pašreizējo Komitejas sastāvu
pilnībā līdz pašreizējo Komitejas locekļu pilnvaru
laika beigām, jo tiktu pārsniegts Līgumā noteiktais
maksimālais komitejas locekļu skaits. 
Līgumos nav paredzēti noteikumi
Ekonomikas un sociālo lietu komitejas vai Reģionu komitejas
sastāva noteikšanai maksimālā locekļu skaita (350)
ietvaros. Pretēji tam, Līguma par Eiropas Savienības
darbību 14. panta 2. punktā ir noteikti kritēriji
Eiropas Parlamenta sastāvam. Parlamentu veido tieši ievēlēti
Savienības pilsoņu pārstāvji, savukārt Komiteju veido
reģionālo un vietējo struktūru pārstāvji (LESD
300. panta 3. punkts). Tādējādi galvenajam
apsvērumam vajadzētu būt reģionu un vietējo
struktūru uzklausīšanai Komitejā, nevis tiešas saiknes noteikšanai
ar dalībvalstu iedzīvotāju skaitu. 
Komisija uzskata, ka pēc iespējas ir
jāsaglabā pašreizējais vietu skaita iedalījums Komitejas
sastāvā, jo tas ir panākts vairāku starpvaldību
konferenču darba rezultātā. 
Tāpēc tiek ierosināts veikt
pēc iespējas mazākas izmaiņas, samazināt
maksimāli par vienu vietu katrai dalībvalstij piešķirto vietu
skaitu un, ievērojot prasību par minimālo vietu skaitu 5 vietas
dalībvalstij (pašreizējais vietu skaits Maltai) nolūkā dot
iespēju katras dalībvalsts locekļiem iesaistīties visos
Komitejas pasākumos, vispirms piemērot šos samazinājumus
valstīm ar vismazāko iedzīvotāju skaitu (Luksemburga, Kipra
un Igaunija). 
Komisija šo priekšlikumu pieņem
vienlaicīgi ar priekšlikumu par Ekonomikas un sociālo lietu komitejas
sastāvu. Abās komitejās ir jāsaglabā paralēlisma
princips vietu skaita piešķiršanā dalībvalstīm. 
Komisija uzskata, ka nebūtu
piemēroti izstrādāt metodi, ar kuru tiktu iepriekš noteikts
vietu sadalījums gadījumiem, kad jauna dalībvalsts pievienojas
Savienībai, jo Līgumā ir paredzēta regulāra
pārskatīšana un nav sniegti kritēriji, uz kuriem varētu balstīt
pastāvīgu metodi. 
3.3.        Stāšanās
spēkā 
Tiek ierosināts, ka Padome atliek šā
lēmuma stāšanos spēkā līdz dienai pēc Komitejas
pašreizējā pilnvaru laika beigām. Ja spēkā
stāšanās netiks atlikta, no Akta par Horvātijas Republikas
pievienošanās nosacījumiem 24. panta 2. punkta
izrietētu, ka vietu skaita pagaidu palielinājums līdz 353 vairs
nebūtu likumīgs no spēkā stāšanās dienas. 
2014/0128 (NLE)
Priekšlikums
PADOMES LĒMUMS,
ar ko nosaka Reģionu komitejas
sastāvu
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 305. pantu,
ņemot vērā Eiropas Komisijas
priekšlikumu,
tā kā:
(1)       Līguma 300. panta 3.
punktā paredzēts, ka Reģionu komiteju veido tādu
reģionālo un vietējo struktūru pārstāvji,
kurām ir vai nu reģionālas, vai vietējas vēlētas
varas pilnvaras, vai arī kuras ir politiski atbildīgi kādam
vēlētam forumam. 
(2)       Līguma par Eiropas
Savienības darbību 305. pantā ir paredzēts, ka Padome
nosaka Reģionu komitejas sastāvu. Locekļu skaits nedrīkst
pārsniegt 350.
(3)       Reģionu komiteja 2010.
gada 6. oktobrī pieņēma ieteikumus Eiropas Komisijai un Padomei
par Eiropas Savienības Reģionu komitejas turpmāko sastāvu[2].
(4)       Komitejas sastāvā
pēc iespējas ir jāsaglabā pašreizējais vietu skaita
iedalījums, jo tas ir panākts vairāku starpvaldību
konferenču darba rezultātā. 
(5)       Lai Reģionu komitejas
sastāvs varētu atbilst Akta par Horvātijas Republikas
pievienošanās nosacījumiem 24. pantam līdz pašreizējo
locekļu pilnvaru laika beigu datumam, šā lēmumu stāšanās
spēkā būtu jāatliek līdz minētajam datumam,
IR PIEŅĒMUSI ŠO LĒMUMU. 
1. pants
Reģionu komitejas locekļu skaits ir
šāds:
Beļģija                                                                         12

Bulgārija                                                                      12

Čehija                                                                          12

Dānija                                                                          9

Vācija                                                                          24

Igaunija                                                                       6

Īrija                                                                              9

Grieķija                                                                       12

Spānija                                                                        21

Francija                                                                       24

Horvātija                                                                     9

Itālija                                                                           24

Kipra                                                                           5

Latvija                                                                         7

Lietuva                                                                        9

Luksemburga                                                              5

Ungārija                                                                      12

Malta                                                                           5

Nīderlande                                                                  12

Austrija                                                                       12

Polija                                                                           21

Portugāle                                                                     12

Rumānija                                                                     15
Slovēnija                                                                     7

Slovākija                                                                     9

Somija                                                                         9

Zviedrija                                                                      12

Apvienotā Karaliste                                                    24.
2. pants
Šis lēmums stājas spēkā
nākamajā dienā pēc dienas, kurā beidzas Reģionu
komitejas pašreizējo locekļu pilnvaru laiks. 
Briselē,
                                                                       Padomes
vārdā —
                                                                       priekšsēdētājs
[1]               Reģionu komiteja, R/CdR 137/2010 fin,
Ieteikumi Eiropas Komisijai un Padomei par Eiropas Savienības Reģionu
komitejas turpmāko sastāvu, 2010. gada 6. oktobris.
[2]               CdR 137/2010 fin